钦定古今图书集成/理学汇编/经籍典/第085卷 > 文献通考 > 《易类序》
## 钦定古今图书集成/理学汇编/经籍典/第085卷 > 文献通考 > 《易类序》

昔伏羲氏始画八卦，以通神明之德，以类万物之情，
盖因而重之为六十四卦。及乎三代，是为三《易》。夏曰
《连山》，殷曰《归藏》。周文王作卦辞，谓之《周易》。周公作爻
辞，孔子为彖辞、象辞、系辞、文言、序卦、说卦、杂卦，谓之
《十翼》。班固曰：“孔子晚而好《易》，读之韦编三绝而为之
传”，即《十翼》也。自鲁商瞿子木受《易》，孔子以授鲁桥庇
子庸，子庸授江东馯臂子弓，子弓授燕周丑子家，子
家授东武孙虞子乘，子乘授齐田何子装。及秦焚书，
《周易》独以卜筮得存，唯失《说卦》三篇，后河内女子得
之。汉初传《易》者有田何，何授丁宽，宽授田王孙，王孙
授沛人施雠、东海孟喜、琅邪梁丘贺，由是有施、孟、梁
丘之学。又有东郡京房，自云受《易》于梁国焦延寿，别
为京氏学，尝立后，罢。后汉施、孟、梁丘、京氏凡四家并
立，而传者甚众。汉初，又有东莱费直传《易》，其本皆古
字，号曰《古文易》，以授琅邪王璜，璜授沛人高相，相以
授子康及兰陵毋将永，故有费氏之学行于人间，而
未得立。后汉陈元、郑众皆传费氏之学，马融又为其
传以授郑元，元作《易注》，荀爽又作《易传》，魏代王肃、王
弼并为之注。自是费氏大兴，高氏遂衰，梁丘施氏亡
于西晋，孟氏、京氏有书无师，梁陈郑元、王弼二注列
于国学。齐代唯传郑义，至隋王注盛行，郑学浸微，今
殆绝矣。《归藏》汉初已亡，按晋中经有之，唯载卜筮，不
似圣人旨。唐开元中，备有三《易》。至宋惟《归藏》略存而不传习。汉募群书多散逸而《易》独完，学者传之，遂分
为三：一曰田何之《易》，始自子夏，传之孔子，卦象、爻、彖
与《文言》《说卦》等，离为十二篇，而说者自为章句，《易》之
本经也。二曰焦赣之《易》，无所师授，本自言得之隐者，
第述阴阳灾异之言，不类圣人之经；三曰费直之《易》，
亦无师授，专以《彖》《文言》等参卦卦爻，凡以彖象、《文言》
杂入卦中者，自费氏始。田何之学，施、孟、梁丘之徒最
盛。费氏初微，但传民间。至后汉时，陈元、郑众之徒，皆
学费氏。费氏兴而田何遂息，古十二篇之《易》，遂亡其
本。及王弼为注，亦用卦象相杂之经。自晋之后，弼学
独行，遂传至今。《西汉志》《易》十三家，二百九十四篇。《隋
志》六十九部，五百五十一卷。《唐志》七十六家，八十八
部，六百六十五卷。《宋三朝志》：二十七部，二百四十卷。
《宋两朝志》：十一部，七十三卷。《宋四朝志》：三十七部，二
百一十九卷。《宋中兴志》：一百四十家，一百八十四部，
一千三百六十六卷。